A függőségek természete

Beszélgetések Dr. Máté Gáborral

Az interjúkat készítette
Révai Gábor
Jolsvai Júlia

Dr. Máté Gábor könyvei
az Open Books gondozásában

A család ereje (Dr. Gordon Neufelddel)

A sóvárgás démona

A test lázadása

Normális vagy

Szétszórt elmék

© Máté Gábor, 2023

© Révai Gábor jogutódai, 2023

© Jolsvai Júlia, 2023

Felelős kiadó Halmos Ádám

Felelős szerkesztő Jolsvai Júlia

Szerkesztő Takács Andrea

Borítóterv Rubik Ági (SUBMACHINE)

Műszaki vezető Kovács Balázs Sándor

Elektronikus formátum
Békyné Kiss Adrien

ISBN 978-963-572-393-5

„A legrosszabb, legszélsőségesebb esetekben is fennáll a lehetősége annak, hogy az ember megint egész legyen”

Máté Gábor

„Elbújunk a fájdalom elől”

Révai Gábor beszélgetése
Dr. Máté Gáborral

A sóvárgás démonában azt írod, sohasem a drog az ok, hanem a fájdalom. Ez nekem nagyon tetszik, de szeretném, ha jobban kifejtenéd. Miféle fájdalmakról beszélsz?

Az embernek háromféle fájdalma lehet: fizikai, lelki vagy érzelmi. Én főleg a két utóbbiról beszélek, és persze nemcsak a drog mögött áll fájdalom, hanem minden függőség mögött, ami lehet akár drog, akár cigaretta, akár étel, akár vásárlás, akár szexualitás, akár internet, akár kártyázás is.

Vagyis minden függőség mögött fájdalom van?

Mindenféle függőségnek az a fő szerepe, hogy az ember ne érezze a fájdalmat. A függőségek mind fájdalomcsillapítók. Fiziológiai szempontból az agyban épp azokat a körzeteket csillapítják, ahol a fájdalmat érezzük. A kérdés az, hogy honnan ered a fájdalom. Mindenki azt hiszi, hogy a függőség a betegség, de nem maga a függőség a probléma.

Akkor kezdjük ott, hogy mi a függőség.

A függőség az, ha valaki olyasmit akar vagy kíván, ami pillanatnyilag örömöt szerez neki, vagy átmenetileg enyhülést hoz, de hosszabb távon fájdalommal jár, illetve kellemetlen utóhatásai vannak. Valami, amit annak dacára, hogy kárt okoz, az ember nem tud abbahagyni. Ez a függőség. Az ember kívánja, akarja. Pillanatnyi enyhülést vagy örömöt hoz, káros hatásai vannak, és az ember mégsem hagyja abba. Ha tehát ez a függőség, akkor megkérdezem: volt neked valaha valamiféle függőséged? Nem érdekel, hogy mi vagy mikor, csak hogy volt-e bármilyen függőséged. És vedd észre, hogy nem mondtam semmit a drogról. Lehet ez drog, de lehet akármi más is. Tehát volt neked az életedben valamiféle függőséged?

Az egyetlen a dohányzás, a nikotin.

És mit ad neked a dohányzás? Mit szeretsz benne?

Akkor most te kérdezel tőlem? Mindenesetre nehéz kérdés. Valószínűleg ismétlődő izgalmi állapotot okoz a nikotinhiány, és ezt az izgalmi állapotot csillapítja.

Tehát csillapítja az idegességet, az izgalmat? Megnyugtat egy kicsit?

Igen, így van.

A megnyugtatás, az, hogy az ember nyugodtnak érzi magát, tulajdonképpen teljesen természetes, alapvető emberi kívánság és jog. Ami azt mutatja, hogy nem a dohányzás a problémád. Az a baj, hogy nem vagy nyugodt. Tehát a dohányzás a te próbálkozásod arra, hogy megnyugtasd saját magadat. Az első kérdés nem az, hogy miért dohányzol, hanem hogy miért nem vagy nyugodt. A dohányzással csak próbálod csillapítani saját magadat, illetve a teljesen normális emberi lelkiállapotot akarod elérni a dohányzással. A kérdés tehát az, hogy honnan ered a nyugtalanságod. Be kell látnunk, nem a drogozás vagy a függőség az alapvető probléma, ez csak próbálkozás arra, hogy valamilyen problémát megoldjon az ember. A kérdés az, hogy honnan ered az a probléma. És a probléma a gyerekkorból ered – van úgy, hogy egy gyerekkori fájdalomból.

Tehát minden probléma a gyerekkorból ered?

Mivel sokat dohányzol, meg tudom mondani neked, hogy milyen volt a gyerekkorod.

Komolyan?

Igen.

Ez nagyon izgalmas, de azért most ne rólam beszéljünk!

Én nem rólad beszélek, én a függőségről beszélek, és azt mondom, hogy a függőség meg az alapvető fájdalmak mindig a gyerekkorból erednek, mindig a gyerekkorba nyúlik a gyökerük.